News Update: หุ้น Meta ร่วงเกือบ 20% หลังกำไรต่ำกว่าคาด รายได้ลดต่อเนื่อง ธุรกิจ Metaverse ขาดทุนหนัก - FINNOMENA
เมื่อคืนนี้ (26 ต.ค.) หุ้น Meta บริษัทแม่ของ Facebook ร่วงเกือบ 20% หลังปิดตลาด สู่ระดับต่ำสุดนับตั้งแต่ มี.ค. 2016
27 ต.ค. 2565

เมื่อคืนนี้ (26 ต.ค.) หุ้น Meta บริษัทแม่ของ Facebook ร่วงเกือบ 20% หลังปิดตลาด สู่ระดับต่ำสุดนับตั้งแต่ มี.ค. 2016 เนื่องจากบริษัทรายงานรายได้ลดลงติดต่อกันเป็นไตรมาสที่ 2 รวมถึงคาดการณ์รายได้ในไตรมาส 4 ที่อ่อนแอ
📊ผลประกอบการไตรมาส 3 ของ Meta
• กำไรต่อหุ้น (EPS): $1.64 ต่ำกว่าคาดการณ์ที่ $1.89
• รายได้: 27,710 ล้านดอลลาร์ สูงกว่าคาดการณ์ที่ 27,380 ล้านดอลลาร์
• จำนวนผู้ใช้งานต่อวัน: 1,980 ล้านคน เท่ากับคาดการณ์ที่ 1,980 ล้านคน
• จำนวนผู้ใช้งานต่อเดือน: 2,960 ล้านคน สูงกว่าคาดการณ์ที่ 2,940 ล้านคน
• รายได้ต่อผู้ใช้งาน: $9.41 ต่ำกว่าคาดการณ์ที่ $9.83
Meta กำลังเผชิญกับทั้งการชะลอตัวในวงกว้างของการใช้จ่ายโฆษณาออนไลน์ ความท้าทายจากการอัปเดตความเป็นส่วนตัวของ iOS รวมถึงการแข่งขันที่เพิ่มขึ้นจาก TikTok โดย Meta รายงานรายได้ลดลงติดต่อกันเป็นไตรมาสที่ 2 และคาดว่าในไตรมาสที่ 4 จะลดลงติดต่อกันเป็นครั้งที่ 3
บริษัทคาดการณ์ว่ารายได้ในไตรมาส 4 จะอยู่ที่ 30,000 – 32,500 ล้านดอลลาร์ ขณะที่นักวิเคราะห์คาดว่าจะอยู่ที่ 32,200 ล้านดอลลาร์
สำหรับไตรมาสที่ผ่านมา รายได้ของบริษัทลดลง 4% โดยต้นทุนและค่าใช้จ่ายของ Meta เพิ่มขึ้น 19% จากปีที่แล้ว อยู่ที่ 22,100 ล้านดอลลาร์ ขณะที่รายได้จากการดำเนินงานลดลง 46% จากปีที่แล้ว อยู่ที่ 5,660 ล้านดอลลาร์
อัตรกำไรจากการดำเนินงานของ Meta ลดลงเหลือ 20% จาก 36% ในปีก่อน ขณะที่กำไรสุทธิโดยรวมลดลง 52% สู่ 4,400 พันล้านดอลลาร์ในไตรมาส 3
รายได้จาก Reality Labs เกี่ยวกับชุดหูฟัง VR และธุรกิจ Metaverse แห่งอนาคต ลดลงเกือบครึ่งหนึ่งจากปีก่อนหน้าเหลือ 285 ล้านดอลลาร์ หรือขาดทุนเพิ่มขึ้นเป็น 3,670 ล้านดอลลาร์จาก 2,630 ล้านดอลลาร์ในไตรมาสเดียวกันของปีที่แล้ว
โดย Meta คาดการณ์ว่า ผลขาดทุนจากการดำเนินงานของ Reality Labs ในปี 2023 จะเติบโตอย่างมากเมื่อเทียบกับปีนี้ แต่หลังจากนั้นบริษัทคาดว่าจะสามารถเร่งการลงทุนของ Reality Labs เพื่อให้บรรลุเป้าหมายในการเพิ่มรายได้โดยรวมของบริษัทในระยะยาว
นอกจากนี้ Meta ยังมีแผนคงจำนวนพนักงานและลดขนาดทีม โดยจะเพิ่มพนักงานเฉพาะในลำดับความสำคัญสูงสุดเท่านั้น โดยคาดว่าจำนวนพนักงานในสิ้นปี 2023 จะใกล้เคียงกับระดับไตรมาส 3 ของปี 2022
อ้างอิง: https://www.cnbc.com/2022/10/26/facebook-parent-meta-earnings-q3-2022.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Facebook
Meta
Metaverse
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA